钦定古今图书集成/明伦汇编/氏族典/第187卷 > 萧子恪
## 钦定古今图书集成/明伦汇编/氏族典/第187卷 > 萧子恪

按《梁书萧子恪传》，“子恪字景冲，兰陵人，齐豫章文献
王嶷第二子也。永明中，以王子封南康县侯。年十二，
和从兄司徒竟陵王高松赋，卫军王俭见而奇之。初
为宁朔将军、淮陵太守。建武中，迁辅国将军、吴郡太
守。及司马王敬则反，子恪弃郡奔归。明帝以子恪为
太子中庶子。东昏即位，迁秘书监，领右军将军，俄为
侍中，中兴二年迁辅国谘议参军，天监元年，降爵为
子，除散骑常侍，领步兵校尉，以疾不拜，徙为光禄大
夫，俄为司徒左长史，寻出为永嘉太守，还除光禄卿
秘书监，出为明威将军、零陵太守。”十七年入为散骑
常侍、辅国将军，普通元年迁宗正卿，三年迁都官尚书，四年转吏部，六年迁太子詹事。大通二年，出为宁
远将军、吴郡太守。三年，卒于郡舍，时年五十二。诏赠
侍中、中书令，谥曰恭。子恪，少涉学，颇属文。子瑳，亦知
名。太清中，官至吏部郎，避乱东阳，后为盗所害。